Piet Retief gemeente verwerp die dwaalleer van die Algemene Sinode van 2015. | hier staan ek
Piet Retief gemeente verwerp die dwaalleer van die Algemene Sinode van 2015.
Die Bybel is die Woord van God en ons staan onder sy outoriteit. Daar is geen verwysing daarin wat homoseksualiteit goedkeur nie. Die 2015 Sinode sê dat die huwelik 'n verbintenis tussen 'n man en vrou is, maar maak nou voorsiening vir selfde geslag verbintenisse as 'n alternatief vir diegene wat nie aan die Bybelse definisie kan voldoen nie. Dis onbybels en 'n dwaalleer.
"Of weet julle nie dat mense wat onreg doen, geen deel sal kry aan die koninkryk van God nie? Moenie julleself mislei nie: geen onsedelikes of afgodsdienaars of egbrekers of mense wat homoseksualiteit beoefen of diewe of geldgieriges of dronkaards of kwaadpraters of bedrieërs sal deel kry aan die koninkryk van God nie. En so was party van julle juis ook. Maar julle het julle sonde laat afwas, julle is geheilig, julle is vrygespreek in die Naam van die Here Jesus Christus en deur die Gees van ons God." 1 Kor 6:9-11
Dit word goed uitgelig in Johannes 8 met die vrou wat in owerspel betrap is en voor Jesus gebring is. Jesus spreek dié aan wat haar wil stenig en sê: "Laat die wat sonder sonde is, die eerste klip gooi." As hulle een vir een omdraai, vra Hy vir haar: "Waar is jou beskuldigers? Het niemand jou veroordeel nie?" Dan sê Jesus vir haar (en ek glo Hy het dit met deernis en liefde gesê): "Ek veroordeel jou ook nie, gaan heen en sondig nie meer nie." Hierdeur het Jesus diegene wat wil klippe gooi aangespreek (en dis wat die Sinode wou doen) en Hy reik uit na die vrou wat gesondig het en sy kry vergifnis. Die geweldige skuld en skaamte wat sonde veroorsaak het, het Hy van haar weggeneem, maar Hy het nie nagelaat om vir haar te sê om nie meer te sondig nie. Dis wat die Sinode nagelaat het. Jesus se waarheid is uit die Sinode besluit gelaat. Die Sinode moes ons eerder toegerus het hoe om in liefde en waarheid 'n pad te stap met gelowige lidmate wat worstel met hulle seksuele oriëntasie.
Ons kan ons dus ook nie vereenselwig met die kompromie besluite wat deesdae in die Kerk voorgestel en geneem word nie. Daar kan nie ten opsigte van ernstige leerstellings kompromieë wees wat ruimte laat om dit te aanvaar of nie te aanvaar nie.
4 thoughts on "Piet Retief gemeente verwerp die dwaalleer van die Algemene Sinode van 2015."
08/11/2015 at 12:56 pm
Weereens ek eerbiedig u gerespekteerde standpunt maar u is verkeerd Besin asseblief weer Bid vir insig
08/11/2015 at 4:56 pm
Alwyn, niemand is so blind as hy wat nie wil sien nie. Veral hulle wat humanistiese belange hoër ag as die riglyne wat duidelik onomwonde vir ons in die Woord van GOD uitgespel word nie. Vertel asseblief waarvoor en aan watter god jy meen ons jou voorgestelde gebede vir insig moet rig.
Pingback: Piet Retief gemeente spyker hulle protes soos Martin Luther teen die kerkdeur vas. | hier staan ek
09/11/2015 at 11:18 am
Eks nie 'n lidmaat van die NG Kerk nie, maar dit is hartsverbleidend om te sien daar is nog mense in die NG Kerk wat nie bang is om op te staan vir dit wat waar, edel en reg is nie. Ons hou aan bid vir die NG Kerk en dat hulle kinders sal grootmaak vir die Koninkryk van God en nie soos tans wat hulle die kinders grootmaak vir die wereld nie.